VSC Sklep I Cp 151/2022
Sodna praksa višjih sodišč, 2022-05-19

Darja Pahor (preds.), Katarina Lenarčič (poroč.), Tatjana Kamenšek Krajnc

stroški postopka - uspeh v pravdi - povrnitev stroškov

V skladu s prvim odstavkom 154. člena ZPP mora stranka, ki v pravdi ne uspe, nasprotni stranki in njenemu intervenientu povrniti stroške.

I. Pritožba se zavrne in se potrdi izpodbijani sklep sodišča prve stopnje.

II. Tožena stranka sama krije svoje pritožbene stroške, tožeči stranki pa mora v roku 15 dni po vročitvi tega sklepa povrniti stroške pritožbenega odgovora v znesku 186,66 EUR, v primeru zamude z zakonskimi zamudnimi obrestmi, ki tečejo od prvega dne po izteku navedenega roka dalje do plačila.

1. Z uvodoma navedenim sklepom je sodišče prve stopnje odločilo, da mora toženka v roku 15 dni tožniku plačati 1.052,53 EUR stroškov pravdnega postopka, v primeru zamude z zakonskimi zamudnimi obrestmi, ki tečejo prvi dan po izteku tega roka.

2. Zoper ta sklep se toženka pravočasno pritožuje. Pritožbenih razlogov po prvem odstavku 338. člena v zvezi s 366. členom Zakona o pravdnem postopku (v nadaljevanju: ZPP) ne navaja. V pritožbi izpostavlja, da je tožnico že večkrat prosila, da bi dolg v celoti poravnala s kreditom, ki bi ga dobila na svoji banki, zato jo ponovno naproša, da ji to omogoči. Zavrača priglašene stroške, ker meni, da so bili v njenem primeru nepotrebni. Izpostavlja še, da se svojega dolga zaveda in da je tožnico prosila za izvensodno poravnavo, a ji niso poslali pogodbe. Naproša za ponovno evalvacijo njenega primera in da se ji omogoči, da dolg poravna.

3. Tožnica se v pravočasnem odgovoru na pritožbo zavzema za zavzema za zavrženje pritožbe oziroma njeno zavrnitev ter zahteva povrnitev stroškov odgovora na pritožbo.

5. V obravnavani zadevi je sodišče prve stopnje, kot je pojasnjeno v 1. in 2. točki obrazložitve izpodbijanega sklepa, 22. 9. 2021 izdalo sodbo, s katero je v celoti ugodilo tožbenemu zahtevku. V njej je sodišče prve stopnje glede višine pravdnih stroškov odločilo, da bo o njih odločeno po pravnomočnosti sodbe. V stroškovniku z dne 24. 8. 2021 je toženka pravdne stroške tudi priglasila. Predmetna sodba je pravnomočna. Navedenim ključnim ugotovitvam izpodbijanega sklepa pritožnica ne oporeka.

6. Izpodbijani sklep je sodišče prve stopnje izdalo ob uporabi pravilne materialnopravne podlage. V skladu s prvim odstavkom 154. člena ZPP mora stranka, ki v pravdi ne uspe, nasprotni stranki in njenemu intervenientu povrniti stroške. O le-teh odloči sodišče na določeno zahtevo stranke brez obravnavanja, stranka pa jih mora v svoji zahtevi opredeljeno navesti (prvi in drugi odstavek 163. člena ZPP), kakor je pravilno povzelo sodišče prve stopnje.

7. Toženka višine odmerjene nagrade in stroškov konkretizirano ne izpodbija, saj zgolj pavšalno navaja, da so stroški tožnice nepotrebni. Tako je sodišče druge stopnje v zvezi z višino odmerjenih stroškov opravilo preizkus odločitve po uradni dolžnosti in ugotavlja, da procesne kršitve niso podane, materialno pravo pa je bilo pravilno uporabljeno, pri čemer je odmerjena višina stroškov skladna z Odvetniško tarifo (v nadaljevanju: OT).

8. Pritožbene navedbe glede obročnega odplačila dolga po sodbi z dne 22. 9. 2021, , kot tudi pritožbene navedbe, da želi ponovno preučitev njenega primera, na pritožbeni preizkus izpodbijanega sklepa ne morejo vplivati, saj je odločitev o glavni stvari že pravnomočna. Glede obročne poravnave dolga, pa se mora toženka obrniti na tožnico.

9. Glede na pojasnjeno, je sodišče druge stopnje – potem ko tudi ni ugotovilo kršitev, na katere pazi po uradni dolžnosti v skladu z drugim odstavkom 350. člena ZPP v zvezi s 366. členom ZPP – pritožbo kot neutemeljeno zavrnilo in potrdilo izpodbijani sklep sodišča prve stopnje (2. točka 365. člena ZPP).

10. Sodišče druge stopnje o toženkinih pritožbenih stroških ni odločilo, saj ni priglasila (prvi odstavek 163. člena ZPP). Tožnica se je v odgovoru na pritožbo obrazloženo opredelila do pritožbenih navedb, zato ji mora toženka povrniti njene stroške pritožbenega postopka (prvi odstavek 155. člena ZPP). Ob upoštevanju priloženega stroškovnika in veljavne OT je sodišče druge stopnje tožnici priznalo nagrado za sestavo pritožbenega odgovora (tar. št. 21/1 OT) v obsegu 250 odv. točk (pritožbeno sporna višina stroškov 1.052,53 EUR), k navedenemu znesku je dodalo materialne stroške po tretjem odstavku 11. člena OT v obsegu 5 odv. točk (t. i. v pavšalnem znesku v višini 2 % od skupne vrednosti storitve do 1.000 odv. točk) in oboje povečalo za 22 % DDV (2. člen OT). Ob upoštevanju vrednosti točke v znesku 0,60 EUR znašajo tožničini potrebni stroški pritožbenega postopka 186,66 EUR, ki jih je toženka dolžna povrniti v roku 15 dni od prejema sklepa sodišča druge stopnje, v primeru zamude z zakonskimi zamudnimi obrestmi, ki tečejo od prvega dne po izteku navedenega roka dalje do plačila.

Zakon o pravdnem postopku (1999) - ZPP  - člen 154

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.